title: Tortiella de trunfas
text: A tortiella de trunfas ye un plato popular, d'orichen muit humilde y d'amplia distribución arredol d'a peninsula Iberica, as islas Balears, y Occitania. Actualment tamién se mincha en as Islas Canarias y, a sobén como producto envasau, en muitos países europeus.
  
  Se prepara freyindo en aceite d'oliva as trunfas peladas y talladas en trocetz u laminas, a sobén tamién con cebolla tallada y a vegadas con bell allo. A parti, se baten os uevos. Dimpués s'adhiben as trunfas escorridas a os uevos, se remena y a mezcla se chita a la sartaina sin tornar a remenar-ne, primero se fa d'un costau y dimpués de l'atro. A proporción de trunfas y uevo no ye fixa y puet variar licherament seguntes os gustos y a zona, pero gosa estar arredol d'un kilo de trunfas, u quatre trunfas grans, por cada meya dotzena de uevos. As tortiellas de trunfas tamién se pueden preparar mas u menos gordas a o gusto. Bi ha variedatz d'ista tortiella que portan allo y atras sin de cebolla.
  
  A tortiella de trunfas se troba en bellas tabiernas y chicotz restaurants como tapa, pincho u farsiu d'entropán. Se presenta normalment en forma d'una sección de tortiella gorda dencima d'un platet con una chicota forqueta. Se puet fer tamién servir como canapé tallando-la a daus y punchando cada dau con un escavadients. Encara que se conserva muito tiempo sin refricherar, a lei actual obliga a guardar-la refricherada y a utilizar uevos esterilizaus en istos establimientos, ta disminuyir o riesgo de salmonelosi.
  
  Istas tortiellas se pueden preparar substituyindo parti u toda a trunfa por carbaceta, alberchena, pimento u atras hortalicias.
  
  Se veiga tamién
   Tortiella
  
  Trunfas
  Gastronomía d'Espanya
  Platos con trunfa